သိန်းရီ

ဒေါ်သိန်းရီ (၅ အောက်တိုဘာ ၁၉၅၁ - ၂၆ ဩဂုတ် ၂၀၂၅) သည် သားဖွားဆရာမတစ်ဦးဖြစ်ပြီး မြန်မာနိုင်ငံ၏ ၃ ဦးမြောက် ဖလော်ရင့်(စ)နိုက်တင်ဂေးလ်ဆုရှင် လည်း ဖြစ်သည်။ ငယ်ဘဝ ၁၉၅၁ ခုနှစ်၊ အောက်တိုဘာ ၅ ရက် တွင် ဦးထွန်းစိန်နှင့် ဒေါ်နန်းလိပ်တို့က ၎င်းအား ဖွားမြင်ခဲ့သည်။ ၁၉၇၃ ခုနှစ်တွင် သားဖွားဆရာမ သင်တန်း အောင်မြင်ခဲ့ပြီးနောက် ၁၉၇၅ ခုနှစ်မှ စ၍ သားဖွားဆရာမ အဖြစ် တာဝန် ထမ်းဆောင်ခဲ့သည်။ နန်းယွန်းမြို့နယ် လုံခိုင်ကျေးလက် ကျန်းမာရေး ဌာန၊ တမူးမြို့နယ် သနန်ကျေးလက် ကျန်းမာရေး ဌာန၊ ဖိုင်လင်း ကျေးလက် ကျန်းမာရေး ဌာနခွဲ၊ ဟုမ္မလင်းမြို့နယ် သောင်သွပ် တိုက်နယ်တို့၌ သားဖွား ဆရာမ အဖြစ် အမှုထမ်း ခဲ့သည်။ ဆုရရှိပုံ သားဖွားဆရာမ ဒေါ်သိန်းရီသည် ၁၉၉၅ ခုနှစ် ဧပြီ ၂ ရက် ညနေပိုင်းတွင် စစ်ကိုင်းတိုင်းဒေသကြီး၊ ဟုမ္မလင်းမြို့နယ်၊ သောင်သွပ်ကျေးရွာ ၌ ဖြစ်ပွားခဲ့သည့် မီးလောင်မှုအတွင်း မီးလျှံများ အကြား ပိတ်မိနေသော ကလေးငယ်ကို ဘေးအန္တရာယ်ကြားထဲမှ စွန့်စွန့်စားစား ဝင်ရောက် ကယ်တင်ခဲ့သူဖြစ်သည်။ သူသည် ခြေထောက်၊ ဦးခေါင်း၊ မျက်နှာနှင့် ကျောတို့တွင် မီးပြင်းထန်စွာ ခံခဲ့ရပြီး ကလေးငယ်မှာလည်း နှစ်နာရီ အကြာတွင် သေဆုံး သွားခဲ့၏။ ဆရာမ ဒေါ်သိန်းရီအား ဖောင်းပြင် ဆေးရုံ၌ ကိုးရက်ကြာ ကုသခဲ့ရပြီး မုံရွာသို့ ဆက်လက် ပေးပို့ပြီး အကြိမ်ကြိမ် ဆေးဝါးကုသမှု ခံယူခဲ့ရသည်။ ထို့ကြောင့် ၂၀၀၀ ပြည့်နှစ် အတွက် အပြည်ပြည်ဆိုင်ရာ ကြက်ခြေနီ ကော်မတီမှ ပေးအပ် ချီးမြှင့်သော ဖလောရင့် နိုက်တင်ဂေးဆုကို ရရှိခဲ့သည်။ အသက်ကို ပဓာန မထားဘဲ သက်စွန့်ဆံဖျား ကြိုးပမ်း ဆောင်ရွက်ခဲ့မှုကြောင့် ထိုက်ထိုက်တန်တန် ချီးမြှင့် ခံခဲ့ရခြင်း ဖြစ်သည်။ ဘဝနိဂုံး ၂၀၂၅ ခုနှစ်၊ ဩဂုတ် ၂၆ ရက် မနက်ပိုင်းတွင် ဒေါ်သိန်းရီ သည် စစ်ကိုင်းတိုင်းဒေသကြီး၊ ဟုမ္မလင်းမြို့နယ်၊ သောင်သွပ်ကျေးရွာ ရှိ ၎င်း၏ နေအိမ်၌ လူကြီးရောဂါဖြင့် ကွယ်လွန်ခဲ့သည်။ ပုဂ္ဂိုလ်ရေးဘဝ သူသည် အိမ်ထောင်သည် တစ်ဦးဖြစ်ပြီး သားနှစ်ဦး၊ သမီးလေးဦး ထွန်းကားခဲ့သည်။ ဂုဏ်ပြုခံရခြင်း ၂၀၂၃ ခုနှစ်၊ ဇန်နဝါရီလ ၄ ရက်နေ့တွင် နိုင်ငံတော်စီမံအုပ်ချုပ်ရေးကောင်စီဥက္ကဋ္ဌ မင်းအောင်လှိုင်က ၎င်းအား ဝဏ္ဏကျော်ထင်ဘွဲ့ ချီးမြှင့်အပ်နှံခဲ့သည်။ ဆက်စပ် ဖတ်ရှုရန် ဖလော်ရင့်(စ)နိုက်တင်ဂေးလ် ကြက်ခြေနီအသင်း ကမ္ဘာ့ကြက်ခြေနီနေ့ လခြမ်းနီအသင်း နိုင်ငံတကာ ကြက်ခြေနီ ကော်မတီ မြန်မာနိုင်ငံ ကြက်ခြေနီ အသင်း ခင်အုန်းမြ၊ ဒေါ် အမ်ယောနမ်၊ ဒေါ် ရည်ညွန်းကိုးကား Category:မြန်မာလူမျိုးများ အတ္ထုပ္ပတ္တိ ကဏ္ဍ:၂၀၂၅ ကွယ်လွန်သူများ ကဏ္ဍ:၁၉၅၁ မွေးဖွားသူများ